Author: Dreninova
Last saved by: agenda0
Company: MPSVR

Návrh vlády
na skrátené legislatívne konanie o vládnom návrhu zákona, ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov a zákon Národnej rady Slovenskej republiky č. 274/1994 Z. z.  o Sociálnej poisťovni v znení neskorších predpisov

	Podľa súčasnej právnej úpravy v zákone č. 100/1988 Zb. o sociálnom zabezpečení v znení neskorších predpisov na nemocenskom poistení nie sú zúčastnené samostatne zárobkovo činné osoby, ktorých príjem z podnikania a z inej samostatnej zárobkovej činnosti nie je vyšší ako 100 000 Sk. V návrhu, ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov a zákon Národnej rady Slovenskej republiky č. 274/1994   Z. z.  o Sociálnej poisťovni v znení neskorších predpisov, sa navrhuje riešiť účasť na nemocenskom poistení týchto samostatne zárobkovo činných osôb, ako dobrovoľnú účasť s ochranným mechanizmom, aby sa zabránilo zneužitiu dávok nemocenského poistenia. Navrhovaným riešením sa zabezpečia ústavné práva občana na primerané hmotné zabezpečenie pri nespôsobilosti na prácu podľa čl. 39 ods. 1 Ústavy Slovenskej republiky. Uplatnenie navrhovaných úprav sa navrhuje s účinnosťou od 1. júla 2001.
	Z uvedených dôvodov treba podľa § 89 ods. 1 zákona Národnej rady Slovenskej republiky  č. 350/1996 Z. z. o rokovacom poriadku Národnej rady Slovenskej republiky, aby nedošlo k ohrozeniu základných ľudských práv, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 100/1988 Zb. o sociálnom zabezpečení v znení neskorších predpisov a zákon Národnej rady Slovenskej republiky č. 274/1994   Z. z.  o Sociálnej poisťovni v znení neskorších predpisov.